Դավիթ Խաժակյան

Դավիթ Խաժակյան (ապրիլի 9, 1994, Երևան, Հայաստան), հայ քաղաքական գործիչ, «Լուսավոր Հայաստան» կուսակցության հիմնադիր-անդամ, կուսակցության կառավարման խորհրդի անդամ, Երևան քաղաքի ավագանու անդամ, «Լույս» խմբակցություն ղեկավար, Եվրոպայի խորհրդի տեղական և տարածքային իշխանությունների Կոնգրեսի հայաստանյան պատվիրակ, տեխնիկական գիտությունների թեկնածու։

Վաղ շրջան և կրթություն 
Ծնվել է 1994 թվականի ապրիլի 9-ին՝ Երևան քաղաքում։

Դավիթ Խաժակյանը 2010 թվականին ավարտել է Հայաստանի ազգային պոլիտեխնիկական համալսարանի հենակետային վարժարանը։ 2010-2014 թվականներին սովորել է ՀՊՃՀ ռադիոտեխնիկայի և կապի համակարգերի ֆակուլտետում, այնուհետև հաշվողական տեխնիկաների ֆակուլտետում՝ ստանալով բակալավրի աստիճանի գերազանցության դիպլոմ՝ «Ինֆորմատիկա և հաշվողական տեխնիկա» մասնագիտությամբ։

2014-2016 թվականներին սովորել է ՀՊԱՀ մագիստրատուրայում՝ «Կենսագործունեության անվտանգություն և անվտանգությունը արտակարգ իրավիճակներում» մասնագիտությամբ։ 2016 թվականին ընդունվել է ՀՊԱՀ ասպիրանտուրա և 2021 թվականին ՀՀ ԲՈԿ մասնագիտական խորհրդի որոշմամբ Դավիթ Խաժակյանին շնորհվել է տեխնիկական գիտությունների թեկնածուի գիտական աստիճան։ Մի շարք գիտական հոդվածների և արտոնագրերի հեղինակ է։

2014 թվականին տեղեկատվական տեխնոլոգիաների ոլորտում արժանացել է ՀՀ նախագահի կրթական պարգևին՝ «Լավագույն բակալավր, առաջին կարգ» անվանակարգում։

Բացի հիմնական կրթությունից, 2012 թվականից ի վեր մասնակցել է մի շարք դասընթացների (Հայաստան,  Գերմանիա, Բելգիա)։ Հանդիսանում է Ջինիշյան Հիշատակի Հիմնադրամի ուսանողական բանավեճի դպրոցի շրջանավարտ։

Տիրապետում է հայերեն, անգլերեն և ռուսերեն լեզուներին։

Գիտական գործունեություն 
2016 թվականին ընդունվելով ՀՊԱՀ ասպիրանտուրան ներգրավվել է տարբեր գիտական ծրագրերում՝ հետազոտելով գյուղմեքենայացման ոլորտում համակարգչային մոդելավորման կիրառելիությունը։ Հրատարակել է մի շարք գիտական հոդվածներ հայաստանյան և արտասահմանյան գիտական պարբերականներում։ Հանդիսանում է գիտական արտոնագրի համահեղինակ։ 

ՀՀ ԲՈԿ մասնագիտական խորհրդի որոշմամբ Դավիթ Խաժակյանին շնորհվել է տեխնիկական գիտությունների թեկնածուի գիտական աստիճան։

Աշխատանքային գործունեություն 
2013-2017 թվականներին աշխատել է «Սինոփսիս Արմենիա» ընկերությունում, որպես որակի ապահովման մասնագետ։

2017-2018 թվականներին «ԵԼՔ» դաշինքի՝ խորհրդարան անցնելուց հետո աշխատել է ՀՀ Ազգային ժողովում, որպես ՀՀ պատգամավորի օգնական։

2018 թվականից առ այսօր Դավիթ Խաժակյանը աշխատում է տեղեկատվական տեխնոլոգիաների ոլորտում որպես որակի ապահովման առաջատար մասնագետ՝ խմբի համակարգող։

Քաղաքական գործունեություն 
2015 թվականի դեկտեմբերին միանալով Էդմոն Մարուքյանի նախաձեռնությանը, հանդիսանում է «Լուսավոր Հայաստան» կուսակցության հիմնադիր անդամ։ 2015 թվականի դեկտեմբերի 12-ին «Լուսավոր Հայաստան» կուսակցության առաջին համագումարում ընտրվում է խորհրդի անդամ։ 

2016 թվականի դեկտեմբերի 12-ին «Լուսավոր Հայաստան» կուսակցությունը՝ «Քաղաքացիական պայմանագիր» և «Հանրապետություն» կուսակցությունների հետ համատեղ, ձևավորում է «Ելք» դաշինքը։ Դաշինքի որոշմամբ Դավիթ Խաժակյանը հանդիսանում է դաշինքի լիազոր ներկայացուցիչը Կենտրոնական ընտրական հանձնաժողովում, ինչպես նաև գլխավորում է ԼՀԿ նախընտրական շտաբը 2017 թվականի ապրիլի 2-ի խորհրդարանական ընտրություններում։

2017 թվականի մայիսի 14-ին կայացած Երևանի ավագանու ընտրություններում Դավիթ Խաժակյանը մասնակցում է «Ելք» դաշինքի ցուցակով՝ երրորդ հորիզոնականում, իսկ ընտրությունների արդյունքում ընտրվելով ավագանու անդամ, դաշինքի որոշմամբ հանդիսանում Երևանի ավագանու «Ելք» խմբակցության ղեկավարը։ Հանդիսանում է Երևանի ավագանու «Ֆինանսավարկային և տնտեսական հարցերով» մշտական հանձնաժողովի անդամ։

2018 թվականի սեպտեմբերի 14-ին տեղի ունեցած Երևան քաղաքի ավագանու ընտրություններին «Լուսավոր Հայաստան» և «Հանրապետություն» կուսակցությունների կազմած «ԼՈւՅՍ» դաշինքով, որպես ցուցակի երկրորդ համար և նախընտրական շտաբի ղեկավար մասնակցում է ընտրություններին և վերընտրվում ավագանու անդամ։ Հանդիսանում է «ԼՈւՅՍ» խմբակցության ղեկավարը։

2018 թվականի դեկտեմբերի 9-ին և 2021 թվականի հունիսի 20-ին կայացած արտահերթ խորհրդարանական ընտրություններին կրկին ղեկավարում է ԼՀԿ նախընտրական շտաբը։ 2019 թվականից հանդիսանում է Եվրոպայի խորհրդի «Տեղական և տարածքային իշխանությունների կոնգրեսի» հայաստանյան պատվիրակ։

Որպես ավագանու անդամ հեղինակել է բազմաթիվ ավագանու որոշման նախագծեր, հանդես է եկել Երևան քաղաքի տարեկան բյուջեների և հնգամյա զարգացման ծրագրերի վերաբերյալ առաջարկություններով, ինչպես նաև հրապարակել է վերլուծություններ քաղաքի բյուջեի կատարողական ցուցանիշների վերաբերյալ։

2023 թվականի սեպտեմբերի 17-ին նշանակված Երևան քաղաքի ավագանու ընտրություններում առաջադրվել է որպես քաղաքապետի թեկնածու։

Անձնական կյանք 
Ամուսնացած է, ունի մեկ դուստր։

Ծանոթագրություններ 

«Լուսավոր Հայաստան» կուսակցության անդամներ
Հայ քաղաքական գործիչներ